Dan is-sit juża l-cookies biex joffrilek esperjenza aħjar. Skopri aktar dwar, kif nużaw il-cookies u kif tista' tibdel is-settings tiegħek. Illum il-Kummissjoni Ewropea adottat Komunikazzjoni li tipprovdi lill-Istati Membri bi gwida wiesgħa dwar l-għamla tal-politika fiskali matul il-perjodu li ġej. Din tipprovdi prinċipji gwida għat-tfassil u għall-kwalità xierqa tal-miżuri fiskali. Tispjega l-kunsiderazzjonijiet tal-Kummissjoni dwar id-diżattivazzjoni jew l-issuktar tal-attivazzjoni tal-klawsola liberatorja ġenerali. Tispjega wkoll l-indikazzjonijiet ġenerali dwar il-politika fiskali kumplessiva għall-perjodu li ġej, fosthom dwar x'implikazzjonijiet se jkollha l-Faċilità għall-Irkupru u r-Reżiljenza (Recovery and Resilience Facility, RRF) fuq il-politika fiskali. Il-Kummissjoni hija impenjata li tiżgura rispons ta' politika koordinat u konsistenti għall-kriżi li għaddejjin minnha. Dan jitlob politiki fiskali kredibbli li jindirizzaw il-konsegwenzi tal-pandemija tal-coronavirus fuq żmien qasir u li jappoġġaw l-irkupru, filwaqt li ma jipperikolawx is-sostenibbiltà fiskali fuq it-terminu medju. L-għan ta' din il-Komunikazzjoni huwa li tappoġġa dawk l-objettivi. Gwida għal politiki fiskali koordinati Il-koordinazzjoni tal-politiki fiskali nazzjonali hija essenzjali biex jiġi appoġġat l-irkupru ekonomiku. Il-Komunikazzjoni tispeċifika li l-politika fiskali għandha tibqa' aġli u taġġusta ruħha għas-sitwazzjoni li qed tevolvi. Twissi biex l-appoġġ fiskali ma jitneħħiex b'mod prematur, iżda jinżamm matul din is-sena u s-sena ta' wara. Tipprevedi li, ladarba jonqsu r-riskji fuq is-saħħa, il-miżuri fiskali għandhom jiffokaw gradwalment fuq miżuri aktar immirati u progressivi li jippromwovu rkupru reżiljenti u sostenibbli u li l-politiki fiskali għandhom iqisu l-impatt tal-RRF. Fl-aħħar nett, il-politiki fiskali għandhom iqisu l-qawwa tal-irkupru u kunsiderazzjonijiet dwar is-sostenibbiltà fiskali. Din il-gwida se tiffaċlita t-tħejjija ta' programmi ta' stabbiltà u konverġenza min-naħa tal-Istati Membri - programmi li jridu jiġu ppreżentati lill-Kummissjoni f'April 2021. Il-gwida se tiġi spjegata aktar fil-pakkett tar-rebbiegħa tas-Semestru Ewropew tal-Kummissjoni. Kunsiderazzjonijiet dwar id-diżattivazzjoni jew l-issuktar tal-attivazzjoni tal-klawsola liberatorja ġenerali F'Marzu 2020 il-Kummissjoni pproponiet li tattiva l-klawsola liberatorja ġenerali bħala parti mill-istrateġija tagħha li tirrispondi għall-pandemija tal-coronavirus b'mod rapidu, qawwi u koordinat. Din ippermettiet lill-Istati Membri jieħdu miżuri biex jindirizzaw il-kriżi b'mod xieraq, filwaqt li jitbiegħdu mir-rekwiżiti baġitarji li normalment japplikaw skont il-qafas fiskali Ewropew. Il-Komunikazzjoni tistabbilixxi l-kunsiderazzjonijiet tal-Kummissjoni dwar kif għandha tittieħed id-deċiżjoni futura dwar id-diżattivazzjoni tal-klawsola jew l-issuktar tal-attivazzjoni tagħha għall-2022. Fil-fehma tal-Kummissjoni d-deċiżjoni għandha tittieħed wara li ssir valutazzjoni kumplessiva tal-istat tal-ekonomija abbażi ta' kriterji kwantitattivi. Il-kriterju kwantittativ li se jintuża mill-Kummissjoni meta tagħmel il-valutazzjoni dwar id-diżattivazzjoni jew l-issuktar tal-applikazzjoni tal-klawsola liberatorja ġenerali se jkun il-livell tal-attività ekonomika fl-UE jew fiż-żona tal-euro meta mqabbel mal-livell ta' qabel il-kriżi (fi tmiem l-2019). Għaldaqstant, l-indikazzjonijiet preliminari ta' bħalissa jindikaw li l-applikazzjoni tal-klawsola liberatorja ġenerali tissokta fl-2022 u tiġi diżattivata mill-2023. Wara djalogu bejn il-Kunsill u l-Kummissjoni, il-Kummissjoni se tivvaluta d-diżattivazzjoni jew l-issuktar tal-attivazzjoni tal-klawsola libertaroja ġenerali abbażi tat-Tbassir tar-Rebbiegħa tal-2021, li se jiġi ppubblikat fl-ewwel nofs ta' Mejju. Is-sitwazzjonijiet speċifiċi tal-pajjiżi se jibqgħu jitqiesu wara d-diżattivazzjoni tal-klawżola liberatorja ġenerali. Il-flessibbiltajiet eżistenti kollha tal-Patt ta' Stabbiltà u Tkabbir se jintużaw bis-sħiħ f'każ li Stat Membru ma jkunx għadu rkupra u laħaq il-livell ta' attività ekonomika ta' qabel il-kriżi, partikolarment fil-promozzjoni tal-gwida tal-politika fiskali. L-aħjar użu tal-Faċilità għall-Irkupru u r-Reżiljenza Il-Komunikazzjoni tipprovdi ċerti indikazzjonijiet ġenerali dwar il-politika fiskali tal-Istati Membri fl-2022 u fuq it-terminu medju, fosthom l-interkonnessjoni mal-fondi tal-RRF. L-RRF se jkollha rwol kruċjali biex tgħin lill-Ewropa tirkupra mill-impatt ekonomiku u soċjali tal-pandemija u se tgħin biex l-ekonomiji u s-soċjetajiet tal-UE jsiru aktar reżiljenti u tiżgura t-tranżizzjonijiet ekoloġiċi u diġitali. L-RRF se tipprovdi EUR 312,5-il biljun f'għotjiet u EUR 360 biljun f'self lill-Istati Membri biex tappoġġa l-implimentazzjoni tar-riformi u l-investimenti. Hija se tagħti spinta fiskali mdaqqsa biex tgħin biex jittaffew id-diverġenzi fiż-żona tal-euro u fl-UE. L-implimentazzjoni tal-Faċilità għall-Irkupru u r-Reżiljenza se jkollha wkoll implikazzjonijiet importanti għall-politiki fiskali nazzjonali. Fis-snin li ġejjin in-nefqa li se tiġi ffinanzjata mill-RRF se tagħti mbuttatura sostanzjali lill-ekonomija, mingħajr ma żżid id-djun u d-defiċits nazzjonali. Din se tħeġġeġ lill-Istati Membri jtejbu l-politiki fiskali tagħhom li jiffavorixxu t-tkabbir. L-investiment pubbliku ffinanzjat minn għotjiet tal-RRF għandu jkun apparti l-livelli ta' investiment pubbliku ta' bħalissa. Huwa biss jekk l-RRF tiffinanzja aktar investiment produttiv u ta' kwalità għolja li se tkun tista' tikkontribwixxi għall-irkupru u ttejjeb it-tkabbir potenzjali, partikolarment meta jsir flimkien mar-riformi strutturali konformi mar-rakkomandazzjonijiet speċifiċi għall-pajjiżi. L-Istati Membri għandhom jagħmlu l-aħjar użu mill-opportnità unika li qed tingħata mill-RRF biex jappoġġaw l-irkupru ekonomiku, irawmu tkabbir potenzjali akbar u jtejbu l-pożizzjonijiet fiskali sottostanti tagħhom fuq terminu medju u twil. Dibattitu pubbliku dwar il-qafas tal-governanza ekonomika Il-kriżi li ġiet ikkaġunata mill-pandemija tal-coronavirus enfasizzat ir-rilevanza u l-importanza ta' bosta mill-isfidi li fil-fehma tal-Kummissjoni jridu jiġu dikussi fid-dibattitu pubbliku dwar il-qafas tal-governanza ekonomika. It-tnedija mill-ġdid tal-konsultazzjoni pubblika dwar il-qafas se jippermetti lill-Kummissjoni tirrefletti fuq dawn l-isfidi u tislet it-tagħlimiet minnhom. Il-Komunikazzjoni tikkonferma l-intenzjoni tal-Kummissjoni li tniedi mill-ġdid id-dibattitu pubbliku dwar il-qafas tal-governanza ekonomika ladarba l-irkupru jrabbi għeruqu. Il-Membri tal-Kulleġġ qalu: Valdis Dombrovskis, il-Viċi President Eżekuttiv għal Ekonomija għas-Servizz tan-Nies, qal: “It-tama xirfet fix-xefaq tal-ekonomija tal-UE, iżda għalissa l-pandemija għadha qed toħnoq l-għajxien tan-nies u lill-ekonomija inġenerali. Il-messaġġ tagħna huwa ċar - l-appoġġ fiskali għandu jissokta għaż-żmien kollu li hemm bżonnu biex jittaffa dan l-impatt u biex jiġi promoss irkupru reżiljenti u sostenibbli. Fuq il-bażi tal-indikazzjonijiet ta' bħalissa, il-klawsola liberatorja ġenerali tibqa' attiva fl-2022 u tiġi diżattivata fl-2023. L-Istati Membri għandhom jużaw il-Faċilità għall-Irkupru u r-Reżiljenza bl-aħjar mod għaliex din tagħtihom opportunità unika li jappoġġaw lill-ekonomija tagħhom mingħajr ma jitfgħu piż fuq il-finanzi pubbliċi. Miżuri f'waqthom, temporanji u mmirati se jwasslu biex fuq terminu medju nerġgħu lura fit-triq ta' baġits sostenibbli mingħajr xkiel.” Paolo Gentiloni, il-Kummissarju għall-Ekonomija, qal: “Id-deċiżjoni li ħadna f'Marzu li għadda li nattivaw il-klawsola liberatorja ġenerali kienet rikonoxximent tas-serjetà tal-kriżi li kienet qed tiżviluppa. Kienet ukoll dikjarazzjoni tad-determinazzjoni li nieħdu l-passi meħtieġa kollha biex nindirizzaw il-pandemija u nappoġġaw l-impjiegi u l-kumpaniji. Għaddiet sena minn dakinhar, u l-ġlieda kontra l-COVID-19 għadha ma ntrebħitx u rridu niżguraw li ma ntennux l-iżbalji ta' għaxar snin ilu u naqtgħu l-għajnuna kmieni wisq. Jidher biċ-ċar li għall-2022 se jkun għad hemm bżonn tal-appoġġ fiskali: ikun aħjar li mmorru ftit oltre milli ma nagħmlux biżżejjed. Fl-istess waqt, il-politiki fiskali għandhom jiġu differenzjati skont ir-ritmu tal-irkupru ta' kull pajjiż u s-sitwazzjoni fiskali sottostanti tagħhom. Fundamentalment, hekk kif jibda jingħata l-finanzjament min-Next Generation EU, il-gvernijiet għandhom jiżguraw li l-infiq nazzjonali jinżamm u jissaħħaħ permezz tal-għotjiet tal-UE.” Mistoqsijiet u tweġibiet: Il-Kummissjoni tippreżenta gwida dwar ir-rispons tal-politika fiskali għall-pandemija tal-coronavirus Komunikazzjoni: Sena minn meta faqqgħet il-COVID-19: rispons tal-politika fiskali